DA Den Europæiske Unions Tidende C 260/23

Sag anlagt den 23. juli 2010 — Consorzio del vino nobile di Montepulciano m.fl. mod Kommissionen

(Sag T-318/10)

()

2010/C 260/32

Processprog: italiensk

Parter

Sagsøgere: Consorzio del vino nobile di Montepulciano (Montepulciano, Italien), Contucci di Alamanno Contucci & C. Società Agricola Sas (Montepulciano, Italien), Villa s. Anna Società Semplice Agricola di Fabroni Anna s. E M. Società Seplice (Montepulciano, Italien), Il Conventino Società Agricola per Azioni (Montepulciano, Italien) (ved avvocato D. Dodaro, avvocato s. Cianciullo, avvocato G. Brini og avvocato G. Nazzi)

Sagsøgt: Europa-Kommissionen

Sagsøgerens påstande

— Den omstridte forordning erklæres ugyldig eller uanvendelig, eller under alle omstændigheder annulleres revideringen heraf som sket med bilag XV i Kommissionens forordning (EF) nr. 607/2009, hvor den ukorrekt identificerer den tekniske fejl til at blive korrigeret ved den blotte optagelse af »Montepulciano«-druesortsbetegnelsen i del B i nævnte bilag, og derved anvender undtagelsesbestemmelsen i artikel 62, stk. 3 og 4, i Kommissionens forordning (EF) nr. 607/2009 i forhold til den beskyttede oprindelsesbetegnelse »Vino Nobile di Montepulciano« uden at tage hensyn til den faktiske specificitet for denne oprindelsesbetegnelse.

— Subsidiært erklæres den omstridte forordning ugyldig eller uanvendelig, eller under alle omstændigheder annulleres revideringen heraf som sket med bilag XV i Kommissionens forordning (EF) nr. 607/2009, hvor denne med henblik på at overføre »Montepulciano«-druesortsbetegnelsen fra del A i samme bilag under henvisning til artikel 62, stk. 3, som vedrører navnene på druesorterne, som indeholder eller omfatter en beskyttet oprindelsesbetegnelse, har identificeret den beskyttede oprindelsesbetegnelse med det enkelte ord »Montepulciano«, og derved fjernet den traditionelle betegnelse »Vino nobile di«, som har udgjort en integreret del, siden den blev anerkendt.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Dette søgsmål er rettet imod Kommissionens forordning (EU) nr. 401/2010 af 7. maj 2010 (1), for så vidt Kommissionen med dennes vedtagelse og med den begrundelse at korrigere den fejl at inkludere »Montepulciano«-betegnelsen i del B i bilag XV i Kommissionens forordning (EF) nr. 607/2009 af 14. juli 2009 (2) har overført betegnelsen til del A i nævnte bilag XV, og ved samme lejlighed er den traditionelle betegnelse »Vino nobile di Montepulciano« fjernet fra den første kolonne i tabellen.

Ved at gøre sådan har sagsøgte klassificeret en konkret ændring, som har en meget mere gennemgribende indvirkning, end hvad der er tilladt indenfor anvendelsesområdet fra artikel 62, stk. 3, i Kommissionens forordning (EF) nr. 607/2009, som en ren tekstoverførsel. Således har sagsøgte ligeledes klart begået magtfordrejning ved med urette at anvende denne bestemmelse til formål, som ligger langt ud over dens formål, til skade for producenterne af Vino Nobile di Montepulciano og for del Consorzio del Vino Nobile og generelt for forbrugeren og markedet.

Sagsøgerne gør ligeledes gældende, at der foreligger en tilsidesættelse af artikel 23 i TRIPS-aftalen. I den forbindelse fremføres det, at den tilsnegede fjernelse af den traditionelle betegnelse »Vino nobile« fra den beskyttede oprindelsesbetegnelse »Vino nobile di Montepulciano« ikke er en tilstrækkelig eller egnet foranstaltning til at forfølge de mål, som er angivet i TRIPS-aftalen, da det forøger risikoen for usikkerhed, især for så vidt angår ikke-italienske fællesskabsforbrugere, som let vil blive misledt af en mærkning, som giver betegnelsen »Montepulciano« den samme fremhævelse. På denne måde vil der være en utilstrækkelig skelnen imellem de forskellige produkter under samme begreb som anvendt til oprindelsesbetegnelse fra et homogent geografisk område, uden den traditionelle betegnelse eller som varietetangivelse tilføjet foran og ikke efter den geografiske betegnelse.

(1) Kommissionens forordning (EU) nr. 401/2010 af 7.5.2010 om ændring og berigtigelse af forordning (EF) nr. 607/2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter (EUT L 117 af 11.5.2010, s. 13).

(2) Kommissionens forordning (EF) nr. 607/2009 af 14.7.2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter (EUT L 193 af 24.7.2009, s. 60).